ওয়েব ডেস্ক: ফুল বদলের অস্বস্তির মাঝে তৃণমূল কংগ্রেসকে অক্সিজেন জোগালেন এক বিজেপি সাংসদ। তিনি বিহারের দ্বারভাঙার সাংসদ তথা ক্রিকেটার কীর্তি আজাদ। কলকাতায় এসে মুখ্যমন্ত্রী মমতা বন্দ্যোপাধ্যায়ের প্রশংসা করলেন বিজেপির তিন বারের সাংসদ কীর্তি আজাদ। বিজেপি নেতৃত্ব যেভাবে তৃণমূলের সমালোচনায় মুখর হয়েছেন, তাও ঠিক নয় বলে মন্তব্য করেছেন দ্বারভাঙ্গার এই সাংসদ। কীর্তি আজাদের এই মন্তব্যে বেশ অস্বস্তিতে পড়েছেন রাজ্য বিজেপি-র নেতারা। রাজ্যের মন্ত্রী মঞ্জুলকৃষ্ণ ঠাকুর তৃণমূল ছেড়ে বিজেপি-তে যোগদানের পর থেকেই দলবদল আতঙ্কের চোরাস্রোত বইছে তৃণমূলে। আজও রাজারহাট-নিউটাউনের তৃণমূল বিধায়ক সব্যসাচী দত্ত ঘুরিয়ে দলের সমালোচনা করেন। এত অস্বস্তির মাঝে কীর্তি আজাদের এই মন্তব্য মুখে হাসি তৃণমূল নেতাদের।